Jan G. Waldenström
Jan G. Waldenström, Jan Gösta Waldenström, 1906-1996, svensk læge, professor i medicin ved universitetet i Uppsala 1947-49 og ved universitetet i Lund 1949-72. Hans disputats fra 1937 om porfyri skabte afgørende ny viden om denne sygdom. Waldenströms evne til at kombinere et dybtgående kendskab til biokemi med sin store kliniske viden var medvirkende til, at han i 1944 ved ultracentrifugering af en patients blodplasma opdagede sygdommen makroglobulinæmi, som internationalt er kendt som Waldenströms monoklonale sygdom. For denne og lignende sygdomme (se M-komponent) indførte han betegnelsen monoklonale gammopatier. Han var desuden medvirkende ved opdagelsen af sygdommen karcinoid syndrom. Waldenström modtog Anders Jahre-prisen i 1962.